**ELŐTERJESZTÉS**

**Szombathely Megyei Jogú Város Közgyűlésének 2017. február 02-i ülésére**

**Javaslat a „Nemzeti Ovi-Foci, Ovi-Sport Program” keretében elnyert pályázatokkal kapcsolatos döntések meghozatalára**

2016. február 23-án az Ovi-Foci Közhasznú Alapítvány 5. alkalommal hirdette meg a „Nemzeti Ovi-Foci, Ovi-Sport Program” 2016/17. évi pályázatát. A pályázat előfeltétele, hogy a végső kedvezményezett óvoda rendelkezzen egy 7x13 méter nagyságú, megtisztított földterülettel valamint a program megvalósításához szükséges önkormányzati önrész biztosításával.

Szombathely Megyei Jogú Város Önkormányzata fenntartásában működő óvodák közül a Szombathelyi Mesevár (9700 Szombathely, Gagarin u. 10.), a Szombathelyi Pipitér (9700 Szombathely, Bem József u. 9/c.) és a Szombathelyi Kőrösi Csoma Sándor Utcai Óvoda (9700 Szombathely, Kőrösi Cs. S. u. 7.) jelezte pályázati szándékát. A Szombathelyi Művelődési Gamesz helyszíni bejárás keretében ellenőrizte és megfelelőnek találta mindhárom óvodában a pályázati kiírásban meghatározott területet.

Szombathely Megyei Jogú Város Önkormányzata az Ovi-Foci Közhasznú Alapítvány „Nemzeti Ovi-Foci, Ovi-Sport Program” 2014/15. évi pályázatára kilenc önkormányzati óvoda vonatkozásában nyújtotta be pályázatát. A kilenc óvoda közül kettő óvodában (Szombathelyi Maros és Mocorgó Óvodákban) a 2013/2014-es pályázati megvalósítás során megüresedett helyek közül két hely kihasználásával a program 2015. június 30-ig megvalósult.

A fennmaradó hét óvodában - a Szombathelyi Szűrcsapó, Hétszínvirág, Benczúr Gyula Utcai, Barátság, Gazdag Erzsi, Aréna és a Weöres Sándor Óvoda – 2016. június 24-ével kerültek használatba és üzemeltetésbe a program keretében megvalósult Ovi-Foci pályák.

SZMJV Közgyűlése a 113/2016. (IV.20.) Kgy. sz. határozatával támogatta, hogy a Szombathelyi Mesevár, Pipitér és Kőrösi óvodák pályázatot nyújtsanak be és felhatalmazta a Polgármestert a pályázatok benyújtásához szükséges szándéknyilatkozatok aláírására. Egyúttal határozatával nyertes pályázatok esetén biztosította az óvodánkénti 2.850.000 Ft önkormányzati önrészt.

Az Alapítvány 2017. január 06-án jelezte Önkormányzatunknak, hogy a benyújtott pályázatok pozitív elbírálásban részesültek.

Az óvodákban történő sport-fejlesztési program megvalósítására az Ovi-Foci Közhasznú Alapítvány támogatási szerződést kíván kötni Önkormányzatunkkal. A Támogatási Szerződés értelmében Önkormányzatunk önrészként óvodánként bruttó 2.850.000-, Ft vissza nem térítendő önkormányzati támogatást nyújt az Alapítvány részére a program megvalósításához szükséges tárgyi és személyi feltételek megteremtéséhez és fejlesztéséhez (1. sz. melléklet).

A Támogatási Szerződésben szükséges rögzíteni a program részét képező pálya és eszközkészlet tulajdoni viszonyait. Amennyiben Önkormányzatunk tulajdonában marad az óvodák területén megvalósult beruházás, úgy az Önkormányzatnak tulajdon fenntartási nyilatkozatot kell tennie arról, hogy a megvalósult pályát - a műszaki átadás-átvétel napját követő 15 évig - nem idegeníti el, valamint 15 éven át sportcéllal működteti (2. sz. melléklet).

A Támogatási Szerződés szerinti óvodánkénti bruttó 2.850.000,-Ft az önkormányzat költségvetésében biztosított.

Az előterjesztés melléklete a terjedelmére való tekintettel elektronikusan kerül kiküldésre. Elérhetősége: [www.szombathely.hu/Közgyűlés/e-Közgyűlés/2016](http://www.szombathely.hu/Közgyűlés/e-Közgyűlés/2016).

Magyarország helyi önkormányzatairól szóló 2011. évi CLXXXIX. törvény 42. §. 4. pontjában foglaltakra valamint az önkormányzati forrásátadásról szóló 47/2013. (XII.04.) önkormányzati rendelet 1.§. (5) bekezdésében foglaltakra hivatkozva kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. január „ ”**

**/: Dr. Puskás Tivadar :/**

HATÁROZATI JAVASLAT

**…../2017. (II. 02.) Kgy. számú határozat**

Szombathely Megyei Jogú Város Közgyűlése a „Javaslat a „Nemzeti Ovi-Foci, Ovi-Sport Program” keretében elnyert pályázatokkal kapcsolatos döntések meghozatalára” című előterjesztést megtárgyalta, és a következő döntéseket hozta:

1. Szombathely Megyei Jogú Város Közgyűlése egyetért azzal, hogy Szombathely Megyei Jogú Város Önkormányzata által fenntartott Szombathelyi Mesevár Óvodában (9700 Szombathely, Gagarin u. 10.), a Szombathelyi Pipitér Óvodában (9700 Szombathely, Bem József u. 9/c.) és a Szombathelyi Kőrösi Csoma Sándor Utcai Óvodában (9700 Szombathely, Kőrösi Cs. S. u. 7.) multifunkcionális pályák létesüljenek.
2. A Közgyűlés a program megvalósításához szükséges óvodánkénti bruttó 2.850.000 Ft önkormányzati önrészt költségvetésében a „Nemzeti ovi foci – ovi sport program pályázati önrész” soron biztosítja.
3. A Közgyűlés az Ovi-Foci Közhasznú Alapítvány és Szombathely Megyei Jogú Város Önkormányzata közötti „Sport-fejlesztési Program megvalósítására” szóló Támogatási Szerződést – az előterjesztés mellékletében foglaltak szerint - jóváhagyja és felhatalmazza a Polgármestert annak aláírására.
4. A Közgyűlés

* az 5660. helyrajzi számon nyilvántartott és bejegyzett, természetben Szombathely, Gagarin u. 10. szám alatt található Szombathelyi Mesevár Óvoda területén,
* a 9510. helyrajzi számon nyilvántartott és bejegyzett, természetben Szombathely, Kőrösi Csoma Sándor utca 7. szám alatt található Szombathelyi Kőrösi Csoma Sándor Utcai Óvoda területén és
* a 2786/2. helyrajzi számon nyilvántartott és bejegyzett, természetben Szombathely, Bem József utca 9/c. szám alatt található Szombathelyi Pipitér Óvoda területén TAO-pályázati forrásból történő fejlesztés keretében megvalósuló a Szombathely Megyei Jogú Város Önkormányzata tulajdonába kerülő beruházás vonatkozásában, a műszaki átadás-átvétel napját követő 15 év időtartamig az Önkormányzat a tulajdonjogát fenntartja, nem idegeníti el, valamint 15 éven át sportcéllal működteti.

**Felelősök:** Dr. Puskás Tivadar polgármester

Illés Károly alpolgármester

Molnár Miklós alpolgármester

Dr. Károlyi Ákos jegyző

(A végrehajtásért felelős:

Szakály Szabolcs, a Városfejlesztési Kabinet vezetője

Stéger Gábor, a Közgazdasági és Adó Osztály vezetője

Lakézi Gábor, a Városüzemeltetési Osztály vezetője

Dr. Bencsics Enikő, az Egészségügyi és Közszolgálati Osztály vezetője)

**Határidő:** 1. pont: támogatási szerződését aláírását követően

2. pont: azonnal

3. pont: azonnal

4. pont: azonnal